KIRJALLINEN KYSYMYS P-2503/02

esittäjä(t): Kathalijne Buitenweg (Verts/ALE) neuvostolle

(3. syyskuuta 2002)

Aihe: Tietojen tallentamista koskeva direktiiviehdotus

Puheenjohtajavaltio Tanska vastasi 22. elokuuta 2002 antamallaan lehdistötiedotteella Statewatch-järjestön julkistamiin tietoihin, joiden mukaan (tele)tietojen tallentamiseksi on laadittu direktiiviehdotus. Lehdistötiedotteessa torjutaan väite, että puheenjohtajavaltio Tanska olisi esittänyt kyseisen ehdotuksen. Itse ehdotuksen olemassaoloa Tanska ei kuitenkaan kiellä.

Voiko neuvosto vahvistaa tietojen tallentamista koskevan puitepäätösluonnoksen, jonka otsikko todennäköisesti kuuluu ehdotus liikennetietojen tallentamista ja kyseisten tietojen käyttämistä rikostutkimusten ja rikossyytteiden yhteydessä koskevaksi puitepäätökseksi, olemassaolon ja jos neuvosto sen voi vahvistaa, voiko neuvosto ilmoittaa, minkä jäsenvaltion hallitukselta kyseinen ehdotus on lähtöisin ja mikä sen tämänhetkinen tilanne on? Onko ehdotuksesta keskusteltu missään neuvoston elimessä ja jos on, milloin ehdotusta on käsitelty ja mitä johtopäätöksiä silloin tehtiin?

Jos neuvosto kieltää kyseisen ehdotuksen olemassaolon, miten se selittää sen, että edellä mainitulla otsikolla varustettu teksti esiintyy Statewatchin Internet-sivulla?

Puheenjohtajavaltio Tanska myöntää valmistelevansa tietojen tallentamista koskevaa yhteisön lainsäädäntöä. Onko neuvosto kanssani yhtä mieltä siitä, että kyseisenlaisilla päätöksillä voi olla kauaskantoisia seurauksia kansalaisten yksityisyyden kannalta ja yksityisyyden suojaa koskevan lainsäädännön muuttaminen voi saada aikaan suurta levottomuutta, kuten olemme voineet jälleen huomata viime viikkoina eri tiedotusvälineistä? Yhtyykö neuvosto tämän vuoksi näkemykseeni, jonka mukaan tästä kysymyksestä on syytä käydä ensin julkinen keskustelu ennen ehdotusten antamista, poliittisen päätöksen tekemisestä puhumattakaan? Miten neuvosto aikoo käynnistää kyseisen keskustelun?

Vastaus

(6. helmikuuta 2003)

Vastaukseksi arvoisan parlamentin jäsenen kysymykseen siitä, onko teleliikennetietojen säilyttämistä koskevaksi puitepäätökseksi tehty ehdotusta, neuvosto vakuuttaa, että yksikään jäsenvaltio ei ole esittänyt Euroopan unionin neuvostolle aloitetta tai komissio ehdotusta, joka koskisi puitepäätösehdotusta teleliikennetietojen säilyttämisestä. Neuvosto ei vastaa yksittäisten henkilöiden www-sivustoista.

Puheenjohtajavaltio Tanska kuitenkin laati 24. kesäkuuta 2002 neuvoston hyväksyttäväksi ehdotuksen neuvoston päätelmiksi tietotekniikkaan liittyvistä toimenpiteistä järjestäytynyttä rikollisuutta koskevan tutkinnan ja syytteeseenpanon yhteydessä ja esitti sen 8. heinäkuuta 2002 asiaa neuvostossa käsittelevälle työryhmälle. Työryhmän kokouksessa 16. syyskuuta 2002 komissio teki selkoa kyseisen asian oikeudellisesta tilanteesta Euroopan unionissa. Tämän jälkeen puheenjohtajavaltio Tanskan ehdotuksesta on keskusteltu työryhmän kokouksessa 16. lokakuuta 2002.

Ehdotus neuvoston päätelmiksi tietotekniikkaan liittyvistä toimenpiteistä järjestäytynyttä rikollisuutta koskevan tutkinnan ja syytteeseenpanon yhteydessä ei hyväksymisensä jälkeen tule suoraan vaikuttamaan Euroopan unionin kansalaisten yksityiselämään.

Neuvoston valmistelevat elimet tarkastelevat parhaillaan Tanskan aloitetta, jotta se voitaisiin hyväksyä lähiaikoina.